
Műanyaghulladékok égetésének AHJK Környezeti hatásai

Környezetünk védelme mindennapi életünk meghatározó részévé vált. A téli időszakban nem telik el egyetlen nap sem, hogy a szabadban sétálva ne látnánk a lakóházak kéményeiből áramló füstöt vagy éreznénk annak bűzét. Magyarországon évről évre szembetűnőbb ezen jelenség. A fosszilis tüzelőanyagok drágulása következményeként az emberek anyagi helyzete nem teszi lehetővé az alapvető szilárd tüzelőanyagok (fa, szén) megvásárlását, emiatt egyre több háztartásban égetik el a keletkező hulladékot.

A műanyagok térhódításának köszönhetően sok esetben nem elsődleges alapanyagként kerülnek forgalomba, hanem egyes termékek csomagolóanyagaként. melynek eredményeként a háztartásokban hatalmas mennyiségben halmozódik fel. Kezelése, újrahasznosítása nehézkes, mivel átfogó infrastuktúrát igényel. A szelektív gyűjtése helyett, az emberek fűtési célokra használják fel, amely témaválasztásom aktualitását adja.

Kutatásom célja rávilágítani a műanyaghulladékok égetésének környezet- és egészségkárosító hatásaira, így a háztartásokban leggyakrabban előforduló műanyagokat vizsgáltam. Laboratóriumban, irányítottan polipropilén (PP), polisztirol (PS) és poli-vinil-klorid (PVC) minták égetése által emittált füstgáz minőségi és mennyiségi elemzését végeztem el. A kísérletek során keletkező füstök összetevőit Dräger X-am 5000 gázdetektorral direkt mértem, illetve füstmintákat vettem, amelyeket gázkromatográfiás vizsgálattal elemeztem. Az elvégzett kísérletek alapján azonosítottam a minták égése során felszabaduló káros anyagokat, valamint meghatároztam egységnyi elégetett tömegre vonatkoztatva azok felszabaduló mennyiségét. Az eredmények kiértékelése után a következtetések levonása mellett, ajánlásokat fogalmaztam meg a környezetkárosítás csökkentése érdekében.
Kutatási eredményeim bemutatásával további célom a szemléletformálás, valamint a környezet-és biztonságtudatos magatartás erősödésének elősegítése.



